Národná rada Slovenskej republiky

VIII. volebné  obdobie

 Číslo: CRD-2209/2021

787a
S p o l o č n á   s p r á v a

výborov Národnej rady Slovenskej republiky o výsledku prerokovania návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 787) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 787) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 1117 z 25. novembra 2021 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  
	Výboru Národnej rady Slovenskej republiky pre financie a rozpočet a
	Výboru Národnej rady Slovenskej republiky pre hospodárske záležitosti.
	
	Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).
III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 439 z 27. januára 2022
•	Výbor Národnej rady Slovenskej republiky pre financie a rozpočet uznesením č. 282    z 31. januára 2022.

Výbor Národnej rady Slovenskej republiky pre hospodárske záležitosti rokoval o návrhu dňa 31. januára 2022. Výbor neprijal uznesenie, keďže návrh uznesenia nezískal súhlas nadpolovičnej väčšiny prítomných poslancov podľa § 52 ods. 4 rokovacieho poriadku Národnej rady Slovenskej republiky. 

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1. K čl. I bodu 1 [§ 1 ods. 12 písm. y)]
V čl. I bod 1 [§ 1 ods. 12 písm. y)] znie:
„1. V § 1 ods. 13 písm. x) sa na konci pripájajú tieto slová: „a v chovných a rehabilitačných staniciach,25ea) a zabezpečovanie starostlivosti o nájdené hendikepované chránené živočíchy 25eb)“.
Poznámky pod čiarou k odkazom 25ea a 25eb znejú:
„25ea) § 45 zákona 543/2002 Z. z. o ochrane prírody a krajiny v znení neskorších predpisov.
25eb) § 35 ods. 6 zákona č. 543/2002 Z. z. v znení neskorších predpisov“.“.

Navrhované úpravy reagujú na príslušné body zákona č. 395/2021 Z. z.:
a)	v zmysle čl. I bodu 2 zákona č. 395/2021 Z.  z. sa s účinnosťou od 31. marca 2022 prečísluje v § 1 odsek 12 na odsek 13,
b)	v zmysle čl. I bodu 4 zákona č. 395/2021 Z. z. sa s účinnosťou od 31. marca prečísluje v § 1  ods.  13 písmeno y) na písmeno x).

Ústavnoprávny výbor NR SR
Výbor NR SR pre financie a rozpočet 
Gestorský výbor odporúča schváliť

2. K čl. I bodu 3 [§ 172 ods. 6 písm. b) a c)]
V čl. I bode 3 [§ 172 ods. 6 písm. b) a c)] sa slová „z časti“ nahrádzajú slovom „sčasti“.

Ide o jazykovú úpravu nahradením navrhovaných slov „z časti“ slovom „sčasti“, ktoré sa už používa v platnom znení zákona č. 343/2015 Z. z.

Ústavnoprávny výbor NR SR
Výbor NR SR pre financie a rozpočet 
Gestorský výbor odporúča schváliť

3. K čl. II
V čl. II sa slová „15. marca“ nahrádzajú slovami „1. apríla“.

Posun účinnosti zákona sa navrhuje z dôvodu, že body 1 a 4 čl. I návrhu zákona upravujú ustanovenia, ktoré nadobudnú účinnosť 31. marca 2022 (zákon č. 395/2021 Z. z.). Posun účinnosti je tiež odôvodnený dĺžkou legislatívneho procesu s prihliadnutím na ústavné a zákonné lehoty spojené s  podpisom schváleného zákona a jeho vyhlásením. 

Ústavnoprávny výbor NR SR
Výbor NR SR pre financie a rozpočet 
Gestorský výbor odporúča schváliť

Gestorský výbor odporúča hlasovať o bodoch 1 až 3 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 787)

s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 277 z 1. februára 2022.

 	Týmto uznesením výbor zároveň poveril spoločného spravodajcu Ľuboša Krajčíra predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 1. februára 2022

Peter K r e m s k ý, v.r.  
predseda Výboru NR SR 
pre hospodárske záležitosti